久旱得雨
作者：項安世
朝代：宋

paragraphs: 不羨二十四考中書令，不羨萬八千戶冠軍侯，千羨萬羨朝來雨。
黄金白璧尚可求，去年大熟市無米。
官船載使資他州，千艘萬艦日夜去。
今年天旱始知憂，高田已逐黄埃化，湖田五月種未投。
豈無飛車捲湖水，十日南風吹絕流。
城郭村原百萬口，性命頃刻難爲留。
如人奄奄氣欲斷，尚有微息出入三寸喉。
天公亦有萬金藥，刀圭一試沉疴瘳。
蔽藏赤日雲晻晻，呼吸凉氣風修修。
雨聲未落人已快，便有生意還梧楸。
夜深稍稍到竹屋，曉起涓涓行瓦溝。
但看病草泫流血，想見羸秧新舉頭。
兒童亦知一雨好，牽衣挽脛寬人愁。
早禾已死不可救，晚禾未出猶堪收。
天公有意憐赤子，願雨三日無少休。